Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне күзет қызметі мәселелері бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2015 жылғы 29 қазандағы Қазақстан Республикасының Кәсіпкерлік кодексіне:

1) 24-баптың 4-тармағының 11) тармақшасы алып тасталсын;

2) 129-баптың 13-тармағының 1) тармақшасы мынадай редакцияда жазылсын:

«1) ішкі істер органдары:

Қазақстан Республикасының азаматтық және қызметтік қару мен оның патрондарының айналымы саласындағы заңнамасы талаптарының сақталуы;

жеке тұлғалардың азаматтық қаруды сақтау, алып жүру және пайдалану талаптарын сақтауы;

осы Кодекстің 133-бабының талаптары және ішкі істер органдары жүргізетін жедел-профилактикалық іс-шаралар шеңберінде Қазақстан Республикасының есірткі құралдарының, психотроптық заттар мен прекурсорлардың, азаматтық пиротехникалық заттар мен олар қолданылып жасалған бұйымдардың айналымы саласындағы заңнамасы талаптарының сақталуы;

Қазақстан Республикасының күзет қызметі саласындағы заңнамасы талаптарының сақталуы;

жеке күзет ұйымында басшы және күзетші лауазымдарын атқаратын жұмыскерлерді даярлау және олардың біліктілігін арттыру жөніндегі мамандандырылған оқу орталықтарының қызметіне Қазақстан Республикасы заңнамасы талаптарының сақталуы бойынша жүзеге асыратын мемлекеттік бақылау;».

2. «Жекелеген қару түрлерінің айналымына мемлекеттік бақылау жасау туралы» 1998 жылғы 30 желтоқсандағы Қазақстан Республикасының Заңына:

16-баптың 2-тармағы 6) тармақшадағы «хабардар етуге міндетті» деген сөздер «хабардар етуге» деген сөздермен ауыстырылып, мынадай мазмұндағы 7) тармақшамен толықтырылсын:

«7) заңды тұлғаның қызметі тоқтатыла тұрған жағдайда, 15 жұмыс күнінен аспайтын мерзімде қолда бар қару мен оның патрондарын Қазақстан Республикасының заңнамасында белгіленген тәртіппен сақтауға тапсыруға міндетті.».

3. «Күзет қызметі туралы» 2000 жылғы 19 қазандағы Қазақстан Республикасының Заңына:

1) 10-баптың 6-тармағы 6) тармақшадағы «шарты бұзылған адам атқара алмайды» деген сөздер «шарты бұзылған адам» деген сөздермен ауыстырылып, мынадай мазмұндағы 7) тармақшамен толықтырылсын:

«7) экстремизмге, терроризмге немесе ұйымдасқан қылмысқа қарсы іс-қимыл бойынша ішкі істер және (немесе) ұлттық қауіпсіздік органдарының есебінде тұрған адам атқара алмайды.»;

2) 10-1-баптың 1-1-тармағының жетінші абзацы мынадай редакцияда жазылсын:

«Жеке күзет ұйымында басшы және күзетші лауазымдарын атқаратын жұмыскерлерді даярлау және олардың біліктілігін арттыру жөніндегі тәртіпті, үлгілік оқу бағдарламалары мен үлгілік оқу жоспарларын, сондай-ақ курстарды аяқтағаны туралы куәліктің нысаны мен үлгісін уәкілетті орган бекітеді.»;

3) 14-бап 3) тармақша «дайындау нысанында жүзеге асырады» деген сөздер «дайындау» деген сөзбен ауыстырылып, мынадай мазмұндағы 4) тармақшамен толықтырылсын:

«4) күзетілетін объектіде өткізу режимін қамтамасыз ету нысанында жүзеге асырады.»;

4) 15-бап мынадай мазмұндағы 5-тармақпен толықтырылсын:

«5. Жеке күзет ұйымдары өз қызметін тоқтата тұрған немесе қайта бастаған, сондай-ақ күзет қызметтерін заңды тұлға тіркелгеннен тыс жерде көрсеткен жағдайларда күзет қызметтерін көрсеткен немесе тоқтатқан күннен бастап бес жұмыс күні ішінде уәкілетті органның аумақтық құрылымдық бөлімшесінің атына еркін нысанда тиісті хат жіберуге міндетті.»;

5) 17-1-баптың 3-тармағы 5) тармақшадағы «бірлестіктер жеке күзет ұйымының құрылтайшылары (қатысушылары) бола алмайды.» деген сөздер «бірлестіктер» деген сөзбен ауыстырылып, мынадай мазмұндағы 6) тармақшамен толықтырылсын:

«6) экстремизмге, терроризмге немесе ұйымдасқан қылмысқа қарсы іс-қимыл бойынша ішкі істер және (немесе) ұлттық қауіпсіздік органдарының есебінде тұрған адамдар жеке күзет ұйымының құрылтайшылары (қатысушылары) бола алмайды.»;

6) 18-баптың 4-тармағы мынадай редакцияда жазылсын:

«4. Жеке күзет ұйымының күзетшісі Қазақстан Республикасының заңнамасында белгіленген тәртіппен қаруды сақтау мен алып жүру құқығына рұқсат алуға тиіс.»;

7) 20-баптың 1, 2, 3, 8 және 10-тармақтары мынадай редакцияда жазылсын:

«1. Қазақстан Республикасының аумағында күзет қызметін және мамандандырылған оқу орталықтарының қызметін мемлекеттік бақылауды осы Заңның 20-1-бабына сәйкес уәкілетті орган және (немесе) оның аумақтық бөлімшелері тексеру нысанында жүзеге асырады.

2. Қазақстан Республикасының аумағында күзет дабылы құралдарын монтаждау, баптау және оларға техникалық қызмет көрсету жөніндегі қызметті мемлекеттік бақылауды Қазақстан Республикасының Кәсіпкерлік кодексіне және осы Заңға сәйкес уәкілетті орган және (немесе) оның аумақтық бөлімшелері тексеру және бақылау субъектісіне бармай профилактикалық бақылау нысанында жүзеге асырады.

3. Бақылау субъектісіне бармай профилактикалық бақылауды уәкілетті орган және (немесе) оның аумақтық бөлімшелері күзет дабылы құралдарын монтаждау, баптау және оларға техникалық қызмет көрсету жөніндегі қызметпен айналысатын субъектілер ұсынған есептілікті, уәкілетті мемлекеттік органдардың мәліметтерін, сондай-ақ мемлекеттік ақпараттық жүйелер мен электрондық ақпараттық ресурстардан алынған мәліметтерді және олардың қызметі туралы басқа да құжаттар мен мәліметтерді зерделеу және талдау негізінде жүзеге асырады.»;

«8. Бақылау субъектісіне бармай профилактикалық бақылау нәтижелері бойынша анықталған бұзушылықтарды жою туралы ұсыным табыс етілген күнінен кейінгі күннен бастап он жұмыс күні ішінде орындалуға тиіс.»;

«10. Бақылау субъектісіне бармай профилактикалық бақылау нәтижелері бойынша анықталған бұзушылықтарды жою туралы ұсынымды белгіленген мерзімде орындамау бақылау субъектісіне бару арқылы профилактикалық бақылау жүргізудің жартыжылдық тізіміне қосу арқылы бақылау субъектісіне бару арқылы профилактикалық бақылау тағайындауға алып келеді.»;

8) мынадай мазмұндағы 20-1-баппен толықтырылсын:

«20-1-бап. Тексеру жүргізу тәртібі

1. Күзет қызметі субъектілерін және мамандандырылған оқу орталықтарын тексеруді уәкілетті орган және (немесе) оның аумақтық бөлімшелері бақылау субъектісіне бару арқылы жүргізеді.

2. Тексерулер мынадай түрлерге бөлінеді:

1) бақылау субъектісінің Қазақстан Республикасының заңнамасында белгіленген талаптарға сәйкестігі тұрғысынан жылына бір реттен жиілетпей жүргізілетін тексерулер;

2) жоспардан тыс тексерулер.

3. Тексерулер бақылау субъектісін алдын ала хабардар етпей, сондай-ақ тексерілетін субъектілерді тәуекел дәрежесін бағалау өлшемшарттары және тексеру парақтарын жасау негізінде топтар бойынша бөлмей, тексеру тағайындау туралы акт негізінде жүргізіледі.

4. Адамның өмірі мен денсаулығына, қоршаған ортаға, жеке және заңды тұлғалардың, мемлекеттің заңды мүдделеріне тікелей қатердің алдын алу және (немесе) жою мақсатында нақты бақылау субъектісіне қатысты жоспардан тыс тексеру тағайындауға негіз болған нақты фактілер мен мән-жайлар бойынша бақылау органы тағайындайтын тексеру жоспардан тыс тексеру болып табылады.

5. Жоспардан тыс тексеру бақылау субъектісіне мынадай негіздер бойынша бару арқылы жүзеге асырылады:

1) анықталған бұзушылықтарды жою туралы берілген нұсқамалардың орындалуын бақылау;

2) сенімді негіздері мен растайтын дәлелдемелері болған кезде Қазақстан Республикасы заңнамасының талаптарын бұзушылықтар бойынша жеке және заңды тұлғалардың жолданымдары;

3) прокуратура органдарының нақты фактілері бойынша адамның өміріне, денсаулығына, қоршаған ортаға және жеке және заңды тұлғалардың, мемлекеттің заңды мүдделеріне нұқсан келтірудің қатері не нұқсан келтіру туралы тапсырмалары;

4) адамның өміріне, денсаулығына, қоршаған ортаға және жеке және заңды тұлғалардың, мемлекеттің заңды мүдделеріне нұқсан келтірудің, сондай-ақ жойылмауы адамның өмірі мен денсаулығына зиян келтіруге алып келетін Қазақстан Республикасы заңнамасының талаптарын бұзушылықтар нақты фактілері бойынша жөніндегі мемлекеттік органдардың жолданымдары;

5) қылмыстық қудалау органының Қазақстан Республикасының Қылмыстық-процестік кодексінде көзделген негіздер бойынша тапсырмасы.

6. Жоспардан тыс тексерулер анонимді жолданымдар болған жағдайда жүргізілмейді.

7. Уәкілетті органның және (немесе) оның аумақтық бөлімшесінің қызметкері (қызметкерлері) бақылау субъектісін тексеру кезінде мыналарды көрсетуге міндетті:

1) тексеруді тағайындау туралы акт;

2) қызметтік куәлік.

8. Тексеру жүргізу мерзімі алдағы жұмыстардың көлемі, қойылған міндеттер ескеріле отырып белгіленеді және бес жұмыс күнінен аспауға тиіс.

9. Қажет болған жағдайда тексеру жүргізу мерзімін уәкілетті органның және (немесе) оның аумақтық бөлімшесінің басшысы не оны алмастыратын адам бір рет қана ұзарта алады. Тексеруді ұзарту мерзімі үш жұмыс күнінен аспауға тиіс.

Тексеруді жүргізу мерзімін ұзарту бақылау субъектісін не оның уәкілетті адамын міндетті түрде хабардар ете отырып, тексеруді ұзарту туралы қосымша актімен ресімделеді. Тексеруді ұзарту туралы қосымша актіде тексеруді тағайындау туралы алдыңғы актінің нөмірі мен тіркелген күні және ұзартудың негізі көрсетіледі.

Тексеру жүргізу мерзімін ұзарту туралы хабарламаны уәкілетті органның және (немесе) оның аумақтық бөлімшесінің қызметкері (қызметкерлері) ұзартуға дейін кемінде бір жұмыс күні бұрын табыс етеді.

10. Бақылау субъектісіне не оның уәкілетті адамына тексеру тағайындау туралы акт тексеру жүргізудің басталуы табыс етілген күн болып есептеледі.

11. Тексеруді тағайындау туралы актіде:

1) актінің нөмірі мен күні;

2) уәкілетті органның және (немесе) оның аумақтық бөлімшесінің атауы;

3) тексеру жүргізуге уәкілетті адамның (адамдардың) тегі, аты, әкесінің аты (егер ол жеке басты куәландыратын құжатта көрсетілсе) және лауазымы;

4) өзіне қатысты тексеру жүргізу тағайындалған бақылау субъектісінің (заңды тұлғаның немесе оның филиалының және (немесе) өкілдігінің) атауы және бақылау субъектісі басшысының тегі, аты, әкесінің аты (жеке басын куәландыратын құжатта бар болса), оның орналасқан жері, бизнес-сәйкестендіру нөмірі;

5) тағайындалған тексеру нысанасы;

6) тексеру жүргізу мерзімі;

7) тексеру жүргізу негіздері, оның ішінде міндетті тексерілуге жататын құжаттар;

8) тексеру жүргізу кезеңі;

9) актілерге қол қоюға уәкілетті адамның қолтаңбасы және мемлекеттік органның мөрі;

10) заңды тұлға басшысының не оның уәкілетті адамының тексеруді тағайындау туралы актіні алғаны немесе алудан бас тартқаны туралы қолтаңбасы көрсетіледі.

12. Тексеруді тағайындау туралы акт (тексеруді ұзарту туралы қосымша акт) тексеруді тағайындаған уәкілетті органда және (немесе) оның аумақтық бөлімшесінде тексерулерді тіркеу журналында тіркеледі.

13. Тексеруді тағайындау туралы акт тексеру басталғаннан кейін келесі жұмыс күні ішінде құқықтық статистика және арнайы есепке алу саласындағы уәкілетті органда тіркелуге жатады. Тексеруді ұзарту туралы қосымша акт бақылау субъектісі немесе оның уәкілетті адамы тексеруді ұзарту туралы хабардар етілгеннен кейін келесі жұмыс күні ішінде тіркеледі.

14. Тексеру тағайындау туралы актіні қабылдаудан бас тартылған не уәкілетті орган және (немесе) оның аумақтық бөлімшесі қызметкерінің (қызметкерлерінің) бақылау субъектісіне кіруіне кедергі келтірілген, тексеру жүргізуге қажетті материалдар және (немесе) мәліметтер ұсынылмаған жағдайларда, Қазақстан Республикасының заңдарына сәйкес шаралар қабылданады.

15. Уәкілетті органның және (немесе) оның аумақтық бөлімшесінің тексеруді жүзеге асыратын қызметкері (қызметкерлері) тексеру нәтижелері бойынша екі данада:

1) тексеру нәтижелері туралы акт;

2) анықталған бұзушылықтарды жою туралы нұсқаманы (бұзушылықтар анықталған кезде) жасайды.

16. Тексеру нәтижелері туралы актіде:

1) актінің нөмірі, жасалған күні, уақыты мен орны;

2) уәкілетті органның және (немесе) оның аумақтық бөлімшесінің атауы;

3) тексеру жүргізуге негіз болған тексеруді тағайындау туралы актінің күні мен нөмірі;

4) тексеру жүргізуге уәкілеттік берілген адамның (адамдардың) тегі, аты, әкесінің аты (егер ол жеке басты куәландыратын құжатта көрсетілсе) және лауазымы;

5) өзіне қатысты тексеру жүргізу тағайындалған бақылау субъектісінің (заңды тұлғаның немесе оның филиалының және (немесе) өкілдігінің) атауы және бақылау субъектісі басшысының тегі, аты, әкесінің аты (жеке басын куәландыратын құжатта бар болса), бизнес-сәйкестендіру нөмірі;

6) тексеру нәтижелері туралы, оның ішінде анықталған бұзушылықтар, олардың сипаты туралы мәліметтер;

7) бақылау субъектісінің не оның уәкілетті адамының тексеру нәтижелері туралы актімен танысуы немесе танысудан бас тартуы туралы мәліметтер, олардың қолтаңбалары не қол қоюдан бас тарту, сондай-ақ жүргізілген тексеру нәтижелері бойынша ескертулердің және (немесе) қарсылықтардың бар екені туралы белгі;

8) уәкілетті органның және (немесе) оның аумақтық бөлімшесінің тексеру жүргізген қызметкерінің (қызметкерлерінің) қолтаңбасы көрсетіледі.

17. Тексеру тағайындау туралы актіде не тексеруді ұзарту туралы қосымша актіде көрсетілген тексеру аяқталатын мерзімнен кешіктірілмей бақылау субъектісіне не оның уәкілетті адамына тексеру нәтижелері туралы актінің екінші данасы табыс етілген күн тексеру мерзімінің аяқталуы болып есептеледі.

18. Тексеру жүргізу кезінде бұзушылық болмаған жағдайда, тексеру нәтижелері туралы актіде тиісті жазба жүргізіледі.

19. Анықталған бұзушылықтарды жою туралы нұсқама (бұзушылықтар анықталған кезде) бақылау субъектісіне не оның уәкілетті адамына тексеру аяқталғаннан кейін он жұмыс күні ішінде табыс етіледі.

20. Анықталған бұзушылықтарды жою туралы нұсқамада:

1) нұсқаманың жасалған күні, уақыты мен орны;

2) тексеру жүргізуге уәкілеттік берілген адамның (адамдардың) тегі, аты, әкесінің аты (егер ол жеке басты куәландыратын құжатта көрсетілсе) және лауазымы;

3) өзіне қатысты тексеру жүргізу тағайындалған бақылау субъектісінің (заңды тұлғаның немесе оның филиалының және (немесе) өкілдігінің) атауы және бақылау субъектісі басшысының тегі, аты, әкесінің аты (жеке басын куәландыратын құжатта бар болса), бизнес-сәйкестендіру нөмірі;

4) тексеру нәтижелері туралы актінің нөмірі мен күні;

5) анықталған бұзушылықтардың тізбесі және оларды жою мерзімі көрсетілген, анықталған бұзушылықтарды жою туралы талаптар;

6) бақылау субъектісінің не оның уәкілетті адамының анықталған бұзушылықтарды жою туралы нұсқамамен танысуы немесе танысудан бас тартуы туралы мәліметтер, олардың қолтаңбасы немесе қол қоюдан бас тарту;

7) уәкілетті органның және (немесе) оның аумақтық бөлімшесінің тексеру жүргізген қызметкерінің (қызметкерлерінің) қолтаңбасы көрсетіледі.

21. Анықталған бұзушылықтарды жою туралы нұсқамада көрсетілген анықталған бұзушылықтарды жою мерзімдері оны орындаудың нақты мүмкіндігіне әсер ететін мән-жайлар ескеріле отырып, бірақ анықталған бұзушылықтарды жою туралы нұсқама табыс етілген күннен бастап күнтізбелік он күннен кем емес және күнтізбелік алпыс күннен аспайтын мерзімде айқындалады.

Анықталған бұзушылықтарды жою туралы нұсқамада көрсетілген анықталған бұзушылықтарды жою мерзімдерін айқындау кезінде бақылау субъектісінде бұзушылықтарды жою бойынша ұйымдастырушылық, техникалық және қаржылық мүмкіндіктердің бар-жоғы ескеріледі.

22. Тексеру нәтижелері бойынша ескертулер және (немесе) қарсылықтар болған жағдайда, бақылау субъектісі оларды жазбаша түрде жазады. Ескертулер және (немесе) қарсылықтар тексеру нәтижелері туралы актіге қоса беріледі, бұл туралы тиісті белгі жасалады.

23. Тексеру нәтижелері туралы актіге және (немесе) анықталған бұзушылықтарды жою туралы нұсқамаға Қазақстан Республикасының заңнамасында белгіленген тәртіппен шағым жасалуы мүмкін.».

4. «Қазақстан Республикасының Ішкі істер органдары туралы»   
2014 жылғы 23 сәуірдегі Қазақстан Республикасының Заңына:

11-баптың 25) тармақшасының тоғызыншы абзацы мынадай редакцияда жазылсын:

«жеке күзет ұйымында басшы және күзетші лауазымдарын атқаратын жұмыскерлерді даярлау және олардың біліктілігін арттыру жөніндегі тәртіпті, үлгілік оқу бағдарламалары мен үлгілік оқу жоспарларын, сондай-ақ курстарды аяқтағаны туралы куәліктің нысаны мен үлгісін;».

5. «Рұқсаттар және хабарламалар туралы» 2014 жылғы 16 мамырдағы Қазақстан Республикасының Заңына:

Заңға екінші қосымшаның реттік нөмірі 20-позиция алып тасталсын.

2-бап. Осы Заң алғашқы ресми жарияланған күнінен кейін күнтізбелік отыз күн өткен соң қолданысқа енгізіледі.

**Қазақстан Республикасының Президенті**